《换巢鸾凤 别意》
清代·邹祗谟

人为愁娇。见风回紫曲，月落红桥。有心催雀舫，无意听鸾箫。

千桥杨柳舞蛮腰。销魂堤畔，魂断重销。浑无语，算只有双星私照。

悄悄。波浩渺。一点檀心，化作如烟抱。书密偷看，扇低重掩，留下乌丝桥草。

天许吴侬得重来，匆匆那怕徐娘老。山长水远，离情无限谁晓。

作者简介：清初江南武进人，字吁士，号程村。顺治十五年进士。与陈维崧、黄永、董以宁号毗陵四子。记忆力特强，古今人爵里姓氏、世次年谱，无不悉记。见魏禧兄弟古文，大为赞赏，逢人辄称道，宁都三魏由此知名。有《远志斋集》。